Bratislava 20. decembra (TASR) - Minister, ktorý v noci z piatka na sobotu jazdil na súkromnom vozidle po rakúskej diaľnici nebezpečnou rýchlosťou 235 kilometrov za hodinu, je podľa šéfa Úradu na ochranu ústavných činiteľov Jána Packu zodpovedný za svoje konanie a bude musieť sám znášať prípadné následky.
Packa ocenil, že rakúska polícia zverejnila značku auta. Tvrdí však, že taký typ úrad vo svojom vozovom parku nemá. "Keby to bolo služobné auto, bol by mal problém môj podriadený. Minister nesmie sedieť za volanom. Na naše vozidlá je špeciálne oprávnenie, ktoré nemá ani jeden minister, iba moji podriadení," uviedol dnes Packa pre TASR.
Úrad podľa neho nemusí chrániť ministra, ktorý jazdí "takouto rýchlosťou, pokiaľ vie jazdiť a je tam na to priestor". Šéf ochrankárov nepozná ministrovu prax vo vedení vozidla, ale "zrejme sa na to cíti".
Packa prezradil, že podobnou rýchlosťou jazdí aj on. "Naše vozidlá majú výnimku v rýchlosti, len na to treba mať prax a tréning. Jazdím 30 rokov, nemal som doteraz dopravnú nehodu a najazdil som cez milión kilometrov," spresnil.
Nemenovaný minister jazdil so svojím ochrankárom a ďalšou osobou na Západnej diaľnici pri Linzi, kde je povolená rýchlosť 100 kilometrov za hodinu. Za volantom sedel podľa dostupných informácií sám minister, ktorý zaplatil pokutu vo výške 700 eur (v prepočte 28 tisíc korún). Rakúska polícia musela auto prenasledovať. Miestne orgány slovenského politika za nebezpečnú jazdu obvinili.